Rådets resolution

af 25. november 2003

om fælles målsætninger for inddragelse og orientering af unge mennesker

(2003/C 295/04)

RÅDET FOR DEN EUROPÆISKE UNION OG REPRÆSENTANTERNE FOR MEDLEMSSTATERNES REGERINGER, FORSAMLET I RÅDET -

som tager følgende i betragtning:

(1) I Europa-Kommissionens hvidbog: "Et nyt afsæt for europæisk ungdom", der blev forelagt den 21. november 2001, foreslås der en ny ramme for det europæiske samarbejde om ungdomsspørgsmål.

(2) I konklusionerne af 14. februar 2002 anerkendte Rådet (uddannelse og ungdom) hvidbogen som udgangspunktet for fastlæggelsen af rammerne for det europæiske samarbejde om ungdomsspørgsmål.

(3) Da Rådet med resolutionen af 27. juni 2002 fastlagde nye rammer for samarbejdet på ungdomsområdet, indførte det den åbne koordinationsmetode på dette område og opfordrede navnlig Rådet til under hensyntagen til et udkast fra Kommissionen at fastlægge de fælles mål samt en tidsplan for opfølgningsrapporter fra medlemsstaterne for hver prioritet, hvor det er relevant. Det understregede ligeledes, at der i de politikker og initiativer, der har indflydelse på de unges forhold, både på nationalt og på europæisk plan, skal tages hensyn til de unges behov, situation, levevilkår og forventninger.

(4) Efter konsultationerne i henhold til den åbne koordinationsmetode foreslog Kommissionen i sin meddelelse [KOM(2003) 184 endelig] af 11. april 2003 et sæt fælles målsætninger for inddragelse og orientering af de unge -

NOTERER SIG, at Rådet på samlingen den 5. maj 2003 bekræftede vigtigheden af prioriteterne "inddragelse" og "orientering" af de unge,

ER ENIGT om følgende fælles målsætninger for arbejdet med disse prioriteter:

FOR SÅ VIDT ANGÅR INDDRAGELSE at udvikle de unges deltagelse ved at indføre og støtte tiltag, der fremmer deres udøvelse af aktivt medborgerskab, og ved at øge deres faktiske deltagelse i det demokratiske liv:

1. øget inddragelse af de unge i det lokale samfundsliv

2. øget inddragelse af de unge i det repræsentative demokratiske system

3. mere støtte til forskellige måder, hvorpå man kan at lære at deltage.

FOR SÅ VIDT ANGÅR ORIENTERING at forbedre orienteringen af de unge ved at forbedre unge menneskers adgang til information med henblik på at øge deres deltagelse i samfundslivet og gøre det lettere for dem at realisere deres potentiale som aktive og ansvarlige medborgere:

1. forbedring af unge menneskers adgang til informationstjenester

2. mere kvalitetsinformation

3. øget deltagelse af unge mennesker i ungdomsinformation og navnlig f.eks. i udformning og formidling af information.

En ikke-udtømmende liste over mulige tiltag med henblik på at nå ovenstående fælles målsætninger er anført i bilaget.

GENNEMFØRELSE OG OPFØLGNING AF DE FÆLLES MÅLSÆTNINGER:

MINDER OM, at gennemførelsen skal ske på en fleksibel og gradvis måde, der er tilpasset ungdomsområdet, skal respektere medlemsstaternes beføjelser og overholde nærhedsprincippet.

OPFORDRER MEDLEMSSTATERNE TIL

- at fastsætte gennemførelses- og opfølgningsforanstaltninger ud fra deres specifikke situation og nationale prioriteter i forhold til disse fælles målsætninger

- at forelægge rapporter om nationale bidrag til gennemførelsen af de to prioritetsområder inddragelse og orientering senest ved udgangen af 2005 efter høring af unge, ungdomsforeninger og eventuelt de nationale og regionale ungdomsråd ad de kanaler, som de finder hensigtsmæssige.

NOTERER SIG, AT KOMMISSIONEN HAR TIL HENSIGT

- på grundlag af rapporterne om de nationale bidrag til gennemførelse af de fælles målsætninger at udarbejde en situationsrapport til Rådet for at fremme udvekslingen af information og god praksis vedrørende disse to prioriteter efter høring af Det Europæiske Ungdomsforum og eventuelt også andre og om nødvendigt foreslå ændringer i de fælles målsætninger for inddragelse og orientering

- at holde Europa-Parlamentet, Det Økonomiske og Sociale Udvalg og Regionsudvalget behørigt orienteret.

OPFORDRER KOMMISSIONEN TIL når det er hensigtsmæssigt, at indkalde repræsentanter for de nationale administrationer, der arbejder på ungdomsområdet, til et møde for at fremme informationsudvekslingen om de fremskridt, der er sket, og om bedste praksis.

NOTERER SIG FØLGENDE PROCEDURE:

Rådet og repræsentanterne for medlemsstaternes regeringer, forsamlet i Rådet, vil tilpasse eller ændre de fælles målsætninger på grundlag af Kommissionens situationsrapport og ændrede udkast og vil, når det er hensigtsmæssigt, tage de nødvendige initiativer inden for rammerne af de fælles målsætninger med henblik på at lette deres gennemførelse.

BILAG

FORANSTALTNINGER TIL GENNEMFØRELSE AF DE FÆLLES MÅLSÆTNINGER FOR INDDRAGELSE OG ORIENTERING AF UNGE MENNESKER

Alt efter hver enkelt medlemsstats egen situation og prioriteter kan der udvikles følgende tiltag (listen er ikke udtømmende):

INDDRAGELSE

1. Inddragelse af de unge i samfundslivet

a) at fremme de unges engagement i participatoriske sammenhænge, f.eks. ngo'er, foreninger, frivilligt arbejde og lokale ungdomsråd, og at fremme ungdoms-ngo'ers aktiviteter med respekt for deres uafhængighed og autonomi

b) at fremme aktiviteter, initiativer og projekter, der har til formål at inddrage de unge direkte på regionalt og lokalt plan

c) at orientere om og vise større anerkendelse af forældres, ungdomslederes og andre personers arbejde i marken

d) bedre at indkredse hindringerne for særlige gruppers og dårligt stillede unges deltagelse samt tilskynde til foranstaltninger og mekanismer, der kan fjerne disse hindringer, bl.a. ved at sikre hensyntagen til de unges forskelligheder og prioriteter (kulturel og etnisk baggrund, handicaps, socioøkonomiske forhold, køn osv.)

e) at undersøge kvalitative evalueringsmetoder for unges inddragelse.

2. Bedre inddragelse af de unge i det repræsentative demokratiske system

a) på alle relevante niveauer, [...] at fremme og udvikle en regelmæssig og struktureret dialog mellem de offentlige og/eller statslige instanser og de unge og deres repræsentative strukturer (nationale, regionale og lokale ungdomsråd, ungdomsorganisationer, Det Europæiske Ungdomsforum osv.)

b) at sørge for, at denne dialog også kan omfatte de unge, der ikke er medlemmer af organisationer, og sikre, at der tages hensyn til disse unges interesser.

c) at fremme og udvikle denne dialog med henblik på i højere grad at inddrage de unge i det offentlige liv

d) at fastslå og undersøge hindringer for de unges deltagelse i det repræsentative demokratiske system og tilskynde til foranstaltninger og mekanismer med henblik på at fremme inddragelse af alle unge med deres forskelligheder (kulturel og etnisk baggrund, handicaps, socioøkonomiske forhold, køn osv.).

3. Støtte til forskellige måder at lære at deltage på

a) at videreudvikle og uddybe uddannelse i deltagelse inden for de formelle uddannelsessystemer (i forbindelse med de målsætninger, der er blevet vedtaget som led i den åbne koordinationsmetode for uddannelse)

b) at fremme udviklingen af aktiviteter inden for ikke-formel og uformel uddannelse med henblik på unges aktive deltagelse

c) at videreudbygge samspillet mellem formel, ikke-formel og uformel uddannelse

d) at udnytte erfaringer med deltagelse, hvor unge lever deres liv, navnlig i familien, i skolen, i ungdomsorganisationer, på universitetet, på andre uddannelsessteder og på arbejdspladsen samt i sports- og fritidssammenhæng

e) at anerkende den vigtige rolle, der spilles af dem, der arbejder med unge og lærer dem at deltage, og at udvikle uddannelsesforanstaltninger på dette område

f) at fremme og øge bevidstheden om, at engagerede unges deltagelse er til gavn for alle, og bekæmpe fordomme mod unge, der udgør en hindring for deres faktiske deltagelse

g) at foretage en mere omhyggelig analyse af de fænomener, der fører til, at visse grupper udstødes af samfundet, og at fremme forebyggende tilgange.

INFORMATION

1. Unge menneskers adgang til informationstjenester

a) på de relevante niveauer at fremme udviklingen i medlemsstaterne af omfattende, sammenhængende og koordinerede informationstjenester, der tager hensyn til unge menneskers særlige behov og er så ungdomsvenlige og økonomisk tilgængelige som muligt

b) lette lige adgang for alle unge til information og undgå enhver form for forskelsbehandling og udelukkelse af økonomiske, sociale, kønsbestemte, kulturelle og geografiske årsager

c) at fremme oprettelse af nationale, regionale og lokale ungdomsportaler og at sørge for, at disse portaler forbindes med den europæiske ungdomsportal.

2. Kvalitetsinformation

a) at være opmærksom på kvaliteten af ungdomsinformationen under hensyntagen til de eksisterende instrumenter (f.eks. god praksis og ERYICA's europæiske ungdomsinformationscharter)

b) at forbedre uddannelsen af dem, der arbejder med ungdomsinformation

c) at forbedre forbindelsen mellem information og rådgivning med det formål at tilskynde til en uddannelses- og kapacitetsopbygningsproces blandt unge mennesker om, hvordan man opnår, udvælger og vurderer information for at blive oplyste informations-brugere

d) at tilskynde til udsendelse af specifik information til unge gennem alle informationskanaler, især dem, som de unge hyppigst bruger, såsom internet, mobiltelefon, video og biograf.

3. Unge menneskers deltagelse i information

a) at fremme inddragelse af ungdomsorganisationer og personer, der arbejder med ungdomsinformation på europæisk, nationalt, regionalt og lokalt plan, i fastlæggelsen og gennemførelsen af ungdomsinformationsstrategier

b) at fremme unges deltagelse i udarbejdelsen af forståelige, brugervenlige og målrettede informationsprodukter for at forbedre informationskvaliteten og alle unges adgang hertil

c) at tilskynde unge mennesker til i højere grad at engagere sig i formidling af ungdomsinformation og -rådgivning (f.eks. i ungdomsinformationscentre, skoler, ungdomsorganisationer og medier) med henblik på at hjælpe alle unge med at få adgang til information.